
1. UVOD
Gospodarenje otpadom problem je kojeg treba brzo i učinkovito rješavati. Količine otpada koje čovječanstvo svakodnevno proizvodi davno su prešle granice prirodnog procesa obnavljanja planete Zemlje, a proizvedeni otpad sve je složenijeg sastava i ima duži vijek prirodnog raspada. Postojeća infrastruktura za zbrinjavanje otpada nije dovoljna, a veliki je problem i u provedbi već donesenih propisa za gospodarenje otpadom.

Nesavjesno postupanje s otpadom pojedinaca i velikih proizvođača dovodi do direktnih, najčešće negativnih učinaka na sastavnice okoliša, zrak, vodu, tlo i klimu. Najveći problem je moguće zagađenje podzemnih voda koji su glavni izvor pitke vode. Onečišćen okoliš ima indirektan učinak na ljudsko zdravlje i na živi svijet, zbog čega gospodarenje otpadom postaje sve značajnija obveza društva.

Općina Koprivnički Bregi je 25. studenog 2010. godine na Općinskom vijeću donijela Odluku o usvajanju Plana gospodarenja otpadom Općine Koprivnički Bregi za razdoblje od 2010. do 2018. i objavila ga je u Službenom glasniku Koprivničko – križevačke županije br. 15/10 od 27. prosinca 2010. godine. Plan gospodarenja otpadom ima ključnu ulogu u uspostavi održivog gospodarenja otpadom. Njegova je glavna svrha dati pregled tokova otpada i mogućnosti postupanja s njim.

Člankom 21. Zakona o održivom gospodarenju otpadom („Narodne novine“ br. 94/13, 73/17, 14/19 i 98/19) propisano je da Plan gospodarenja otpadom jedinice lokalne samouprave sadrži najmanje sljedeće:

· analizu, te ocjenu stanja i potreba u gospodarenju otpadom na području jedinice lokalne samouprave uključujući ostvarivanje ciljeva,
· podatke o vrstama i količinama proizvedenog otpada, odvojeno sakupljenog otpada, odlaganju komunalnog i biorazgradivog otpada te ostvarivanju ciljeva,
· podatke o postojećim i planiranim građevinama i uređajima za gospodarenje otpadom te statusu sanacije neusklađenih odlagališta i lokacija onečišćenih otpadom,
· podatke o lokacijama odbačenog otpada i njihovom uklanjanju,
· mjere potrebne za ostvarenje ciljeva smanjivanja ili sprječavanja nastanka otpada, uključujući izobrazno-informativne aktivnosti i akcije prikupljanja otpada,
· opće mjere za gospodarenje otpadom, opasnim otpadom i posebnim kategorijama otpada,
· mjere prikupljanja miješanog komunalnog otpada i biorazgradivog komunalnog otpada,
· mjere odvojenog prikupljanja otpadnog papira, metala, stakla i plastike te krupnog (glomaznog) komunalnog otpada,
· popis projekata važnih za provedbu odredbi Plana,
· organizacijske aspekte, izvore i visinu financijskih sredstava za provedbu mjera gospodarenja otpadom,
· rokove i nositelje izvršenja Plana.
Plan gospodarenja otpadom jedinice lokalne samouprave donosi predstavničko tijelo jedinice lokalne samouprave i objavljuje ga u službenom glasniku jedinice lokalne samouprave. Prije usvajanja Plana, Općina Koprivnički Bregi obvezna je objaviti nacrt Plana radi pribavljanja mišljenja, prijedloga i primjedbi javnosti na rok ne kraći od 30 dana. Jedinica lokalne samouprave dužna je za prijedlog Plana ishoditi i prethodnu suglasnost upravnog tijela regionalne samouprave nadležnog za poslove zaštite okoliša.

U zakonskom roku do 31. ožujka za prethodnu godinu, jedinica lokalne samouprave obavezna je dostaviti izvješće o provedbi Plana gospodarenja otpadom nadležnom upravnom tijelu u županiji. Navedeno izvješće objavljuje se u službenom glasilu jedinice lokalne samouprave.

Općina Koprivnički Bregi je prema članku 64. stavak 1. Zakona o zaštiti okoliša (Narodne novine br. 80/13, 78/15, 12/18 i 118/18) za navedeni plan je obvezna provesti postupak ocjene o potrebi strateške procjene utjecaja plana gospodarenja otpadom na okoliš. U sklopu postupka ocjene o potrebe strateške procjene provodi se i postupak prethodne ocjene utjecaja plana na ekološku mrežu.

1.1. Ključni pojmovi vezani uz gospodarenje otpadom

Biološki razgradivi otpad je otpad koji se može razgraditi biološkim aerobnim ili anaerobnim postupkom.

Biootpad je biološki razgradivi otpad iz vrtova i parkova, hrana i kuhinjski otpad iz kućanstva, restorana, ugostiteljskih i maloprodajnih objekata i slični otpad iz proizvodnje prehrambenih proizvoda.

Biorazgradivi komunalni otpad je otpad nastao u kućanstvu i otpad koji je po prirodi i sastavu sličan otpadu iz kućanstva, osim proizvodnog otpada i otpada iz poljoprivrede, šumarstva, a koji u svom sastavu sadrži biološki razgradiv otpad.

Centar za gospodarenje otpadom je sklop više međusobno funkcionalno i/ili tehnološki povezanih građevina i uređaja za obradu komunalnog otpada.

Centar za ponovnu uporabu i mreže za ponovnu uporabu su subjekti čija je aktivnost sakupljanje, obnova ili popravak i ponovna distribucija proizvoda koji bi u suprotnom postali otpad. 

Gospodarenje otpadom su djelatnosti sakupljanja, prijevoza, oporabe i zbrinjavanja i druge oporabe otpada, uključujući nadzor nad tim postupcima te nadzor i mjere koje se provode na lokacijama nakon zbrinjavanja otpada te radnje koje poduzimaju trgovac otpadom ili posrednik.

Građevina za gospodarenje otpadom je građevina za sakupljanje otpada (skladište otpada, pretovarna stanica i reciklažno dvorište), građevina za obradu otpada i centar za gospodarenje otpadom. Ne smatra se građevinom za gospodarenje otpadom građevina druge namjene u kojoj se obavlja djelatnost oporabe otpada. 

Građevni otpad je otpad nastao prilikom gradnje građevina, rekonstrukcije, uklanjanja i održavanja postojećih građevina, te otpad nastao od iskopanog materijala, koji se ne može bez prethodne oporabe koristiti za građenje građevine zbog kojeg građenja je nastao. 
Inertni otpad je otpad koji ne podliježe značajnim fizikalnim, kemijskim i/ili biološkim promjenama. 
Krupni (glomazni) komunalni otpad je predmet ili tvar koju je zbog zapremine i/ili mase neprikladno prikupljati u sklopu usluge prikupljanja miješanog komunalnog otpada.

Komunalni otpad je otpad nastao u kućanstvu i otpad koji je po prirodi i sastavu sličan otpadu iz kućanstva, osim proizvodnog otpada i otpada iz poljoprivrede i šumarstva. 

Mehaničko biološka obrada (MBO) je slijed procesa (mehaničkih i bioloških) kojima je cilj obraditi komunalni otpad prije definitivnog odlaganja, s ciljem minimiziranja negativnog utjecaja na okoliš te izdvojiti frakcije koje je moguće ponovo iskoristiti i to ili materijalnom ili energetskom oporabom.

Miješani komunalni otpad je otpad iz kućanstva i otpad iz trgovina, industrije i iz ustanova koji je po svojstvima i sastavu sličan otpadu iz kućanstva, iz kojeg posebnim postupkom nisu izdvojeni pojedini materijali (kao što je papir, staklo i dr.) te je u Katalogu otpada označen kao 20 03 01.

Morski otpad je otpad u morskom okolišu i obalnom području u neposrednom kontaktu s morem koji nastaje ljudskim aktivnostima na kopnu ili moru, a nalazi se na površini mora, u vodenom stupcu, na morskom dnu ili je naplavljen. 
Neopasni otpad je otpad koji ne posjeduje niti jedno od opasnih svojstava iz Priloga Uredbe (EU) broj 1357/2014.

Obrada otpada su postupci oporabe ili zbrinjavanja i postupci pripreme prije oporabe ili zbrinjavanja.

Odlagalište otpada je građevina namijenjena odlaganju otpada na površinu ili pod zemlju (podzemno odlagalište).

Odvojeno sakupljanje otpada je sakupljanje otpada na način da se otpad odvaja prema njegovoj vrsti i svojstvima kako bi se olakšala obrada i sačuvala vrijedna svojstva otpada.

Opasni otpad je otpad koji posjeduje jedno ili više opasnih svojstava iz Priloga Uredbe (EU) broj 1357/2014. 

Oporaba otpada je svaki postupak čiji je glavni rezultat uporaba otpada u korisne svrhe kada otpad zamijenjuje druge materijale koje bi inače trebalo uporabiti u tu svrhu ili otpad koji se priprema kako bi ispunio tu svrhu, u tvornici ili u širem gospodarskom smislu. 

Otpad je svaka tvar ili predmet koji posjednik odbacuje, namjerava ili mora odbaciti. 

Posebne kategorije otpada – biootpad, otpadni tekstil i obuća, otpadna ambalaža, otpadne gume, otpadna ulja, otpadne baterije i akumulatori, otpadna vozila, otpad koji sadrži azbest, medicinski otpad, otpadni električni i elektronički uređaji i oprema, otpadni brodovi, morski otpad, građevni otpad, otpadni mulj iz uređaja za pročišćavanje otpadnih voda, otpad iz proizvodnje titan dioksida, otpadni poliklorirani bifenili i poliklorirani terfenili.

Posjednik otpada je proizvođač otpada ili pravna i fizička osoba koja je u posjedu otpada.

Postrojenje za sortiranje odvojeno prikupljenog otpada (sortirnica) je građevina za gospodarenje otpadom namijenjena razvrstavanju, mehaničkoj obradi i skladištenju odvojeno prikupljenog komunalnog otpada.
Postupci gospodarenja otpadom su sakupljanje otpada, interventno sakupljanje otpada, priprema za ponovnu uporabu, priprema prije oporabe i zbrinjavanja, postupci oporabe i zbrinjavanja, trgovanje otpadom, posredovanje u gospodarenju otpadom, prijevoz otpada, energetska oporaba određenog otpada, sakupljanje otpada u reciklažno dvorište i privremeno skladištenje vlastitog proizvodnog otpada. 

Proizvodni otpad je otpad koji nastaje u proizvodnom procesu u industriji, obrtu i drugim procesima, osim ostataka iz proizvodnog procesa koji se koriste u proizvodnom procesu istog proizvođača.  
Proizvođač otpada je svaka osoba čijom aktivnošću nastaje otpad i/ili koja prethodnom obradom, miješanjem ili drugim postupkom mijenja sastav ili svojstva otpada. 

Reciklažno dvorište je nadzirani ograđeni prostor namijenjen odvojenom prikupljanju i privremenom skladištenju manjih količina posebnih vrsta otpada. 
Reciklažno dvorište za građevni otpad je građevina namijenjena razvrstavanju, mehaničkoj obrad i privremenom skladištenju građevnog otpada.

Recikliranje je svaki postupak oporabe, uključujući ponovnu preradu organskog materijala, kojim se otpadni materijali prerađuju u proizvode, materijale ili tvari za izvornu ili drugu svrhu osim uporabe otpada u energetske svrhe, odnosno prerade u materijal koji se koristi kao gorivo ili materijal za zatrpavanje. 
Sakupljanje otpada je prikupljanje otpada, uključujući prethodno razvrstavanje otpada i skladištenje otpada u svrhu prijevoza na obradu. 
Sprječavanje nastanka otpada su mjere poduzete prije nego li je tvar, materijal ili proizvod postao otpad, a kojima se smanjuju: 

a. količine otpada uključujući ponovnu uporabu proizvoda ili produženje životnog vijeka proizvoda

b. štetan učinak na okoliš i zdravlje ljudi ili

c. sadržaj štetnih tvari u materijalima i proizvodima 

Zbrinjavanje otpada je svaki postupak koji nije oporaba otpada, uključujući slučaj kad postupak kao sekundarnu posljedicu ima obnovu tvari ili energije. 

1.2. Pravni i zakonodavni okvir gospodarenja otpadom

Plan gospodarenja otpadom Općine Koprivnički Bregi za razdoblje 2018. – 2023. izrađen je prema propisima iz Zakona o održivom gospodarenju otpadom („Narodne novine“ br. 94/13, 73/17, 14/19 i 98/19), usklađen je s Planom gospodarenja otpadom u Republici Hrvatskoj za razdoblje 2017. - 2022. godine („Narodne novine“ br. 03/17) i Strategijom gospodarenja otpadom („Narodne novine“ br. 130/05). 

Ostali zakoni, pravilnici, uredbe, planovi i strategije koje se odnose na otpad:

1. Zakon o održivom gospodarenju otpadom („Narodne novine“ broj 94/13, 73/17, 14/19 i 98/19)

Zakon o održivom gospodarenju otpadom je temeljni Zakon Republike Hrvatske iz područja gospodarenja otpadom. Zakonom se utvrđuju mjere za sprječavanje ili smanjenje štetnog djelovanja otpada na ljudsko zdravlje i okoliš te se uređuje gospodarenje otpadom bez uporabe rizičnih postupaka po ljudsko zdravlje i okoliš uz korištenje vijednih svojstava otpada. 

Zakonom se utvrđuje sustav gospodarenja otpadom uključujući red prvenstva gospodarenja otpadom, načela, ciljeve i način gospodarenja otpadom, strateške i programske dokumente u gospodarenju otpadom, nadležnosti i obveze u gospodarenju otpadom, lokacije i građevine za gospodarenje otpadom, djelatnosti gospodarenja otpadom, prekogranični promet otpada, informacijski sustav gospodarenja otpadom te upravni i inspekcijski nadzor nad gospodarenjem otpada. 

2. Strategija gospodarenja otpadom Republike Hrvatske („Narodne novine“ broj 130/05)

Strategija gospodarenja otpadom Republike Hrvatske kojom se uređuje gospodarenje različitim vrstama otpada na teritoriju Republike Hrvatske, od njegova nastanka do konačnog odlaganja, s osnovnim ciljem ostvarivanja i održavanja cjelovitog sustava gospodarenja otpadom koji će biti ustrojen prema suvremenim europskim standardima i zahtjevima, a sa svrhom da se maksimalno izbjegne, odnosno smanji nastajanje otpada, kao i da se smanji na najmanju moguću mjeru, nepovoljni utjecaj otpada na ljudsko zdravlje, okoliš i klimu, te da se cjelokupno gospodarenje otpadom uskladi s načelima održivog razvoja. Strategija je utemeljena na općim načelima EU-a u gospodarenju otpadom i predstavlja realan okvir za uspostavu održivijega gospodarenja otpadom u Hrvatskoj do 2025. Ciljevi i mjere za gospodarenje otpadom u Hrvatskoj određeni su u skladu s praksom EU-a, vodeći računa o specifičnostima Hrvatske. Ciljevi za prioritetne tokove, usklađeni su s direktivama EU-a i pretpostavljenim vremenskim pomacima za Hrvatsku. 

3. Plan gospodarenja otpadom u Republici Hrvatskoj za razdoblje 2017. - 2022. godine („Narodne novine“ broj 03/17)

Plan gospodarenja otpadom Republike Hrvatske osnovni je dokument o gospodarenju otpadom u Republici Hrvatskoj za razdoblje 2017.–2022. Okvir za pripremu ovog plana su Strategija gospodarenja otpadom Republike Hrvatske („Narodne novine“ br. 130/05), postojeći zakonski propisi i smjernice Europske Unije (EU). 

Planom se definiraju ciljevi koji se moraju dostići do 2020. godine, a koje Republika Hrvatska mora postići sukladno EU i nacionalnom zakonodavstvu (Tablica 1.). 

Tablica 1. Ciljevi za gospodarenje otpadom koje je potrebno postići do 2022. godine u odnosu na 2015. godinu

	Br.
	Cilj
	 
	 

	1.
	Unaprijediti sustav gospodarenja komunalnim otpadom
	Cilj 1.1
	Smanjiti ukupnu količinu proizvedenog komunalnog otpada za 5%

	
	
	Cilj 1.2
	Odvojeno prikupiti 60% mase proizvedenog komunalnog otpada (prvenstveno papir, staklo, plastika, metal, biootpad i dr.)

	
	
	Cilj 1.3
	Odvojeno prikupiti 40% mase proizvedenog biootpada koji je sastavni dio komunalnog otpada

	
	
	Cilj 1.4
	Odložiti na odlagališta manje od 25% mase proizvedenog komunalnog otpada

	2.
	Unaprijediti sustav gospodarenja posebnim kategorijama otpada
	Cilj 2.1
	Odvojeno prikupiti 75% mase proizvedenog građevnog otpada

	
	
	Cilj 2.2
	Uspostaviti sustav gospodarenja otpadnim muljem iz uređaja za pročišćavanje otpadnih voda

	
	
	Cilj 2.3
	Unaprijediti sustav gospodarenja otpadnom ambalažom

	
	
	Cilj 2.4
	Uspostaviti sustav gospodarenja morskim otpadom

	
	
	Cilj 2.5
	Uspostaviti sustav gospodarenja otpadnim brodovima, podrtinama i potonulim stvarima na morskom dnu

	
	
	Cilj 2.6
	Unaprijediti sustav gospodarenja ostalim posebnim kategorijama otpada

	3.
	Unaprijediti sustav gospodarenja opasnim otpadom

	4.
	Sanirati lokacije onečišćene otpadom

	5.
	Kontinuirano provoditi izobrazno-informativne aktivnosti

	6.
	Unaprijediti informacijski sustav gospodarenja otpadom

	7.
	Unaprijediti nadzor nad gospodarenjem otpadom

	8.
	Unaprijediti upravne postupke u gospodarenju otpadom


4. Uredba o gospodarenju komunalnim otpadom („Narodne novine“ broj 50/17 i 84/19)

Uredbom se propisuje sadržaj odluke o načinu pružanja javne usluge, način gospodarenja komunalnim otpadom u vezi s javnom uslugom prikupljanja miješanog komunalnog otpada i biorazgradivog komunalnog otpada te odvojenog prikupljanja otpadnog papira, metala, stakla, plastike, tekstila, problematičnog otpada i krupnog (glomaznog) otpada, prostorni razmještaj reciklažnih dvorišta, način izračuna granične količine miješanog komunalnog otpada za određena razdoblja, način i uvjeti određivanja i obračuna naknade za gradnju građevina za gospodarenje komunalnim otpadom i način obračuna poticajne naknade za smanjenje količine miješanog komunalnog otpada.

Cilj Uredbe je uspostava javnog, kvalitetnog, postojanog i ekonomski učinkovitog sustava sakupljanja komunalnog otpada u svim jedinicama lokalne samouprave, u skladu s načelima održivog razvoja, zaštite okoliša, gospodarenja otpadom i zaštitom javnog interesa.

Svrha sustava sakupljanja komunalnog otpada je osiguranje mogućnosti korištenja javne usluge prikupljanja miješanog komunalnog otpada i biorazgradivog komunalnog otpada te poticanje proizvođača otpada i posjednika otpada da odvojeno predaju otpad, kako bi se smanjila količina miješanog komunalnog otpada koji nastaje, smanjio udio biorazgradivog komunalnog otpada u nastalom miješanom komunalnom otpadu, povećale količine i ispunila obveza Republike Hrvatske da osigura odvojeno sakupljanje i recikliranje otpadnog papira, otpadnog metala, otpadne plastike i otpadnog stakla, uključivo i otpad koji se svrstava u posebne kategorije otpada čije gospodarenje je uređeno posebnim propisima, te time smanjila količina otpada koji se zbrinjava odlaganjem.

5. Pravilnik o katalogu otpada („Narodne novine“ broj 90/15)

Pravilnikom se propisuje Katalog otpada, kategorizacija za prekogranični promet otpadom i količina određenog otpada koja se smatra neznatnom.

Katalog otpada sadrži Kategorizaciju otpada osim kategorizacije za prekogranični promet otpadom, Popis grupa i podgrupa otpada i Popis otpada.

6. Pravilnik o gospodarenju otpadom („Narodne novine“ broj 117/17)
Pravilnikom o gospodarenju otpadom propisuju se uvjeti za gospodarenje otpadom, poslovi osobe odgovorne za gospodarenje otpadom te način rada reciklažnog dvorišta. Pravilnikom se propisuje sadržaj obrasca zahtjeva za izdavanje dozvole za gospodarenje otpadom te sadržaj elaborata gospodarenja otpadom. Pravilnikom se propisuju uvjeti za upis u očevidnike različitih vrsta gospodarenja otpadom. Pravilnikom se propisuje sadržaj i izgled obrasca za dostavu podataka o količinama otpada te oblik i sadržaj dostave podataka u mrežnu aplikaciju.

7. Pravilnik o ambalaži i otpadnoj ambalaži („Narodne novine“ broj 88/15, 78/16, 116/17 i 14/20) 
Ovim Pravilnikom propisuju se postupci i ciljevi u gospodarenju otpadnom ambalažom, uvjeti gospodarenja ambalažom i otpadnom ambalažom, zahtjevi u pogledu sakupljanja, skladištenja i obrade otpadne ambalaže, zahtjevi u proizvodnji, stavljanju na tržište i uporabi ambalaže, način i uvjeti označavanja ambalaže, obveza vođenja evidencije i dostave izvješća, obveze i način ispunjavanja obveza proizvođača proizvoda pakiranih u ambalažu, obveze i način obveznog postupanja posjednika otpadne ambalaže sadržaj programa za obavljanje usluge sakupljanja otpadne ambalaže, te druga pitanja u svezi ambalaže i otpadne ambalaže, a sve u svrhu postizanja ciljeva propisanih ovim Pravilnikom.

8. Naputak o glomaznom otpadu („Narodne novine“ broj 79/15)

Naputkom se propisuje popis vrsta predmeta i tvari koji se smatraju krupnim (glomaznim) komunalnim otpadom i koje se mogu, sukladno posebnom propisu koji uređuje Katalog otpada, kategorizirati ključnim brojem 20 03 07 – glomazni otpad.Popis razvrstava vrste tvari i predmeta u skupine prema namjeni tvari i predmeta. Popis ne uključuje tvari i predmete za koje je posebnim propisom koji uređuje posebnu kategoriju otpada propisano da se smatraju otpadom koji se svrstava u tu posebnu kategoriju otpada.

9. Pravilnik o gospodarenju otpadnim tekstilom i otpadnom obućom („Narodne novine“ broj 99/15)
Pravilnikom se propisuju postupci gospodarenja otpadnim tekstilom i otpadnom obućom, uvjeti gospodarenja otpadnim tekstilom i otpadnom obućom, vrste otpadnog tekstila i otpadne obuće, zahtjevi u pogledu sakupljanja otpadnog tekstila i otpadne obuće, obveze vođenja evidencija, obveze i način ispunjavanja obveza proizvođača tekstila i obuće, način obveznog postupanja posjednika otpadnog tekstila i otpadne obuće te druga pitanja u svezi tekstila i obuće i otpadnog tekstila i otpadne obuće u svrhu uspostave sustava odvojenog sakupljanja otpadnog tekstila i otpadne obuće. Odredbe ovog Pravilnika primjenjuju se na sve vrste tekstila i obuće koje se koriste u kućanstvu te u komercijalnim, industrijskim, institucionalnim i drugim djelatnostima, osim tekstilne ambalaže koja je regulirana posebnim propisom o gospodarenju otpadnom ambalažom.

10. Pravilnik o građevnom otpadu i otpadu koji sadrži azbest („Narodne novine“ broj 69/16)

Pravilnikom o građevnom otpadu i otpadu koji sadrži azbest propisuje se cilj sustava gospodarenja građevnim otpadom, obveze proizvođača građevnog proizvoda, način označavanja građevnog proizvoda i ambalaže, uvjeti gospodarenja građevnim otpadom, obveze vođenja evidencija o građevnom otpadu te cilj sustava gospodarenja otpadom koji sadrži azbest, obveze proizvođača proizvoda koji sadrži azbest, postupci gospodarenja otpadom koji sadrži azbest, zahtjevi u pogledu skladištenja i prijevoza otpada koji sadrži azbest, uvjeti za gospodarenje azbestnim otpadom i obveze vođenja evidencija o otpadu koji sadrži azbest.

11. Pravilnik o gospodarenju otpadnim gumama („Narodne novine“ broj 113/16)   

Pravilnikom o gospodarenju otpadnim gumama propisuju se postupci i ciljevi gospodarenja otpadnim gumama, uvjeti gospodarenja otpadnim gumama, vrste otpadnih guma koje se moraju sakupljati odvojeno, način obrade otpadnih guma, zahtjevi u pogledu sakupljanja i skladištenja otpadnih guma, sadržaj programa za obavljanje usluge sakupljanja otpadnih guma, obveza vođenja evidencije, obveze i način ispunjavanja obveza proizvođača guma i proizvoda koji sadrže gume, popis guma i proizvoda za koje je obvezna registracija u Registar gospodarenja posebnim kategorijama otpada, način obveznog postupanja proizvođača guma i posjednika otpadnih guma te druga pitanja u svezi guma i otpadnih guma u svrhu sprječavanja nastajanja i odlaganja otpadnih guma na odlagališta otpada, odnosno poticanja njihovog sakupljanja, ponovne uporabe, recikliranja i drugih postupaka njihove oporabe. 

12. Pravilnik o baterijama i akumulatorima i otpadnim baterijama i akumulatorima
(„Narodne novine“ broj  111/15)

Pravilnikom se propisuju postupci i ciljevi gospodarenja s otpadnim baterijama i akumulatorima, uvjeti gospodarenja s otpadnim baterijama i akumulatorima, zahtjevi u pogledu odvojenog sakupljanja i obrade otpadnih baterija i akumulatora, sadržaj programa za obavljanje usluge sakupljanja otpadnih prijenosnih baterija i akumulatora, obveze vođenja evidencija i dostave izvješća, zahtjevi u pogledu baterija i akumulatora koji su proizvod, način i uvjeti označavanja baterija i akumulatora te ambalaže, obveze i način ispunjavanja obveza proizvođača proizvoda, vrste proizvoda za koje je obvezna registracija u Registar gospodarenja posebnim kategorijama otpada i način obveznog postupanja proizvođača proizvoda i posjednika otpada, te druga pitanja u svezi gospodarenja otpadnim baterijama i akumulatorima a sve u svrhu postizanja ciljeva propisanih ovim Pravilnikom. 
13. Pravilnik o gospodarenju otpadnom električnom i elektroničkom opremom („Narodne novine“ broj 42/14, 107/14, 11/19 i 07/20)

Pravilnikom o gospodarenju otpadnom električnom i elektronskom opremom propisuju se mjere za zaštitu okoliša i zdravlja ljudi, sprječavanjem ili smanjivanjem štetnih učinaka od nastajanja i gospodarenja otpadnom EE opremom i smanjivanjem ukupnih učinaka korištenja prirodnih resursa te poboljšanjem učinkovitosti njihova korištenja, doprinoseći time održivom razvoju. Pravilnikom se propisuju uvjeti gospodarenja EE otpadom s ciljem sprječavanja njegova nastajanja, osiguravanja njegove ponovne uporabe, recikliranja i drugih načina oporabe, obveze i odgovornosti svih osoba uključenih u životni ciklus EE opreme, a posebice osoba uključenih u sakupljanje i oporabu EE otpada i zbrinjavanja oststaka od oporabe EE otpada te postupci i ciljevi gospodarenja EE otpadom, zahtjevi u pogledu sakupljanja, skladištenja i obrade EE otpada, zahtjevi u pogledu proizvodnje EE opreme, način i uvjeti označavnaja, obveza vođenja evidencije i dostave izvješća, obveze i način ispunjavanja obveza proizvođača EE opreme, sadržaj programa za obavljanje usluge sakupljanja EE otpada, popis i najmanje količine određenih vrsta proizvoda za koje se može dozvoliti samostalno ispunjavanje pojedinačnog vlastitog cilja, način obveznog postupanja proizvođača EE opreme i posjednika EE otpada te druga pitanja u svezi EE opreme i EE otpada, a u svrhu postizanja ciljeva propisanih Pravilnikom.

14. Pravilnik o gospodarenju otpadnim uljima („Narodne novine“ broj 124/06, 121/08, 31/09, 156/09, 91/11, 45/12 i 86/13) 
Pravilnik o gospodarenju otpadnim uljima propisuje način gospodarenja otpadnim uljima, određuje obveznike plaćanja naknada, vrste i iznose naknada koje plaćaju obveznici plaćanja naknada za otpadna ulja, način i rokove obračunavanja i plaćanja naknada, iznos naknada koje se plaćaju ovlaštenim osobama za skupljanje otpadnih ulja te druga pitanja u svezi gospodarenja otpadnim uljima. Cilj ovog Pravilnika je uspostavljanje sustava skupljanja otpadnih ulja radi oporabe i/ili zbrinjavanja, zaštite okoliša i zdravlja ljudi. Odredbe ovog Pravilnika ne odnose se na gospodarenje otpadnim uljima koja sadrže PCB-e i PCT-e iznad 30 mg/kg, emulzijama i zauljenim tekućim otpadom koji sadrže u svom sastavu osim otpadnih emulzijskih ulja i ostalih otpadnih ulja i ostale onečišćujuće tvari i vodu.

15. Pravilnik o gospodarenju otpadnim vozilima („Narodne novine“  broj 125/15, 90/16, 60/18 i 72/18)

Pravilnikom o gospodarenju otpadnim vozilima propisuju se postupci i ciljevi u gospodarenju otpadnim vozilima, način njihove obrade, zahtjevi u pogledu sakupljanja, skladištenja i prijevoza, uključujući i označavanje i opremanje vozila, zahtjevi u pogledu obrade otpadnih vozila i otpada nastalog obradom i s tim povezane mjerne postupke, sadržaj programa za obavljanje usluge sakupljanja otpadnih vozila, obveza prijave i dostave podataka, vođenja evidencije i dostave izvješća, obveze i način ispunjavanja obveza proizvođača vozila, zahtjevi u pogledu vozila koja se stavljaju na tržište, način obveznog postupanja proizvođača vozila, posjednika, sakupljača i obrađivača otpadnih vozila.

Pravilnikom se također propisuju uvjeti gospodarenja otpadnim vozilima u cilju sprječavanja nastajanja otpada od vozila, osiguranja ponovne uporabe, recikliranja i drugih načina oporabe otpadnih vozila i njihovih sastavnih dijelova kako bi se smanjilo zbrinjavanje otpada i unaprijedilo djelovanje na okoliš svih gospodarskih subjekata uključenih u životni ciklus vozila, a posebice subjekata neposredno uključenih u obradu otpadnih vozila.
16. Pravilnik o gospodarenju medicinskim otpadom („Narodne novine“ broj 50/15 i 56/19)

Pravilnikom se uređuju načini i postupci gospodarenja otpadom koji nastaje prilikom pružanja njege, zaštite i očuvanja zdravlja ljudi i/ili životinja, istraživačkih djelatnosti i pružanja različitih usluga kod kojih se dolazi u kontakt s krvlju i/ili izlučevinama ljudi i/ili životinja.Gospodarenje medicinskim otpadom u smislu ovoga Pravilnika podrazumijeva djelatnosti sakupljanja i prijevoza te postupke obrade medicinskog otpada, uključujući nadzor nad tim djelatnostima i postupcima te nadzor i mjere koje se provode na lokacijama nakon obrade medicinskog otpada kao i radnje koje poduzimaju trgovac otpadom ili posrednik. Odredbe ovog Pravilnika ne odnose se na gospodarenje radioaktivnim medicinskim otpadom te ostalim vrstama otpada koje nastaju u zdravstvenoj djelatnosti koje se uređuje posebnim propisima. Odredbe ovog Pravilnika ne odnose se na postupke sterilizacije uzgojenih mikroorganizama te tkiva i opreme koji spadaju u djelatnost redovitog radnog procesa mikrobioloških i sličnih laboratorija kao i kirurških i sličnih odjela i ordinacija koji se ne smatraju djelatnošću gospodarenja otpadom i obavljaju se sukladno pravilima medicinske struke.

17. Pravilnik o načinima i uvjetima odlaganja otpada, kategorijama i uvjetima rada za odlagališta otpada („Narodne novine“ broj 114/15, 103/18 i 56/19)

Pravilnikom se propisuju kategorije odlagališta otpada, postupci i drugi uvjeti za odlaganje otpada, postupci i drugi uvjeti za prihvat otpada u podzemna odlagališta otpada, granične vrijednosti emisija u okoliš kod odlaganja otpada i uvjeti i mjere u svezi s planiranjem, gradnjom, radom i zatvaranjem odlagališta i postupanjem nakon njihova zatvaranja, u suradnji s ministricom nadležnom za prostorno planiranje, ministrom nadležnim za pomorstvo i ministrom nadležnim za vodno gospodarstvo.

18. Pravilnik o nusproizvodima i ukidanju statusa otpada („Narodne novine“ broj 117/14)

Pravilnikom se propisuje sadržaj zajtjeva za upis u očevidnike, kriteriji za ukidanje statusa otpada, kriteriji za određivanje nusproizvoda, sadržaj potvrde o upisu u očevidnike, sadržaj i način vođenja očevidnika te načini i uvjeti provedbe propisa Europske unije kojima se utvrđuju kriteriji za ukidanje statusa pojedine vrste otpada. 

19. Pravilnik o termičkoj obradi otpada („Narodne novine“ broj 75/16)

Pravilnikom se propisuju način i uvjeti rada, uvjeti za početak i prekid rada postrojenja za spaljivanje i suspaljivanje, način ulazne kontrole otpada, način zaštite zraka, tla i voda te način gospodarenja ostatnim otpadom u postrojenju za spaljivanje i suspaljivanje otpada i posebni uvjeti za ostale postupke termičke obrade otpada.

20. Pravilnik o gospodarenju muljem iz uređaja za pročišćavanje otpadnih voda kada se mulj koristi u poljoprivredi („Narodne novine“ broj 38/08)
Pravilnikom se propisuje način gospodarenja muljem iz uređaja za pročišćavanje otpadnih voda kad se mulj koristi u poljoprivredi. Cilj Pravilnika je spriječavanje štetnih posljedica za tlo, biljke, životinje i čovjeka tako da se mulj koristi na način da se u obzir uzimaju potrebe biljaka za prihranjivanje, očuva kvaliteta tla te kvaliteta površinskih i podzemnih voda.  

21. Pravilnik o gospodarenju otpadom od istraživanja i eksploatacije mineralnih sirovina („Narodne novine“ broj 128/08)

Pravilnikom se određuju mjere i postupci kojima se sprečava ili smanjuje štetni utjecaji na sastavnice okoliša i ljudsko zdravlje koji mogu nastati kao posljedica gospodarenja otpadom od istraživanja i eksploatacije mineralnih sirovina.

1.3. Načela i koncept gospodarenja otpadom

Gospodarenje otpadom temelji se na uvažavanju načela zaštite okoliša propisanih zakonom kojim se uređuje zaštita okoliša i pravnom stečevinom Europske unije, načelima međunarodnog prava zaštite okoliša te znanstvenih spoznaja, najbolje svjetske prakse i pravila struke, a osobito na sljedećim načelima:

„Načelo onečiščivač plaća“ - Proizvođač otpada, prethodni posjednik otpada, odnosno posjednik otpada snosi troškove mjera gospodarenja otpadom te je financijski odgovoran za provedbu sanacijskih mjera zbog štete koju je prouzročio ili bi je mogao prouzročiti otpad. 
„Načelo blizine“ - Obrada otpada mora se obavljati u najbližoj odgovarajućoj građevini ili uređaju u odnosu na mjesto nastanka otpada, uzimajući u obzir gospodarsku učinkovitost i prihvatljivost za okoliš.
„Načelo samodostatnosti“ - Gospodarenje otpadom će se obavljati na samodostatan način omogućavajući neovisno ostvarivanje propisanih ciljeva na razini države, a uzimajući pri tom u obzir zemljopisne okolnosti ili potrebu za posebnim građevinama za posebne kategorije otpada. 
„Načelo sljedivosti“ - Utvrđivanje porijekla otpada s obzirom na proizvod, ambalažu i proizvođača tog proizvoda kao i posjed tog otpada uključujući i obradu.  
Gospodarenje otpadom provodi se na način koji ne dovodi u opasnost ljudsko zdravlje i koji ne dovodi do štetnih utjecaja na okoliš, a osobito kako bi se izbjeglo slijedeće:

· rizik od onečišćenja mora, voda, tla i zraka te ugrožavanja biološke raznolikosti,
· pojava neugode uzorkovane bukom i/ili mirisom,
· štetan utjecaj na područja kulturno-povijesnih, estetskih i prirodnih vrijednosti te drugih, vrijednosti koje su od posebnog interesa,
· nastajanje eksplozije ili požara.
U svrhu sprječavanja nastanka otpada primjenjuje se red prvenstva gospodarenja otpadom:

· sprječavanje nastanka otpada,
· priprema za ponovnu uporabu,
· recikliranje,
· drugi postupci obrade npr. energetska oporaba, 
· zbrinjavanje otpada.
Koncept cjelovitog sustava gospodarenja otpadom Općine predodređen je zakonodavnim okvirom i planovima gospodarenja otpadom višeg reda. Temelji se na zadanim mjerama gospodarenja otpadom i ideji da se za područja Krapinsko – zagorske, Koprivničko – križevačke, Međimurske i Varaždinske županije izgradi regionalni centar za gospodarenje otpadom sjeverozapadne Hrvatske “Piškornica“, koji je predviđen na lokaciji unutar Općine Koprivnički Ivanec. U centru za gospodarenje otpadom će se komunalni i po potrebi drugi otpad obrađivati, a ostatak odlagati. Predviđa se izgradnja pogona za mehaničko-biološku obradu otpada, odlagališta za ostatak otpada koji će se pojaviti nakon prerade u pogonu, mogućnost izgradnje pogona za termičku obradu otpada te niza drugih pogona za recikliranje otpada.

Tehnologija koja za krajnji cilj ima iskorištavanje svih dijelova otpada je odvojeno prikupljanje otpada ili primarna selekcija na mjestu nastajanja. U otpadu razlikujemo tri frakcije: iskoristive otpadne tvari, štetne otpadne tvari i ostatni otpad. Različiti materijali sadržani u komunalnom otpadu mogu imati visoku ekonomsku vrijednost kao sekundarna sirovina, koja ako se ne izdvoji izjednačuje se s ostatnim izmiješanim otpadom. Pozitivni učinci reciklaže mogu se iskazati kroz pozitivne ekonomske bilance i ekološke bilance. Rezultat postupka recikliranja je količina štetnog utjecaja na okoliš koja mora biti manja od sume količina koje proizlaze iz proizvodnje odgovarajuće materije i obrade otpada bez recikliranja, uključujući i štetnosti uslijed povećanog transporta.

Postojanje tržišta sekundarnih sirovina utječe na izbor programa primarne selekcije. U praksi je proces obrnut tj. potenciranjem reciklaže stimulira se tržište sekundarnih sirovina. Pri planiranju reciklažnog programa treba imati na umu da tržište sekundarnih sirovina stalno oscilira, te da se neprekidno moraju tražiti nova tržišta za nove iskoristive materijale iz otpada. 

Ostvarivanje primarne reciklaže moguće je samo uz organiziranje zelenih otoka i reciklažnih dvorišta na javnim mjestima.

Slika 1. Sastav komunalnog otpada iz domaćinstva
Obveze jedinice lokalne samouprave

Jedinica lokalne samouprave dužna je na svom području osigurati:

· javnu uslugu prikupljanja miješanog komunalnog otpada i biorazgradivog komunalnog otpada,

· odvojeno prikupljanje otpadnog papira, metala, stakla, plastike i tekstila te krupnog (glomaznog) komunalnog otpada,

· sprječavanje odbacivanja otpada na način suprotan Zakonu o održivom gospodarenju otpadom te uklanjanje tako odbačenog otpada,

· provedbu Plana,

· donošenje i provedbu plana gospodarenja otpadom jedinice lokalne samouprave,

· provođenje izobrazno-informativne aktivnosti na svom području,

· mogućnost provedbe akcija prikupljanja otpada.

Jedinice lokalne samouprave ima obvezu odvojenog prikupljanja otpadnog papira, metala, stakla, plastike i tekstila te krupnog (glomaznog) komunalnog otpada na način da osigura:

· funkcioniranje jednog ili više reciklažnih dvorišta, odnosno mobilne jedinice na svom području,

· postavljanjem odgovarajućeg broja i vrste spremnika za odvojeno sakupljanje otpadnog papira, metala, stakla, plastike i tekstila na javnoj površini,

· obavještavanje kućanstva o lokaciji i izmjeni lokacije reciklažnog dvorišta, mobilne jedinice i spremnika za odvojeno sakupljanje otpadnog papira, metala, stakla, plastike i tekstila,

· uslugu prijevoza krupnog (glomaznog) komunalnog otpada na zahtjev korisnika usluge.

Izobrazno-informativne aktivnosti

Jedinica lokalne samouprave dužna je o svom trošku, na odgovarajući način osigurati godišnje  provedbu izobrazno-informativnih aktivnosti u vezi gospodarenja otpadom na svom području, a osobito javne tribine, informativne publikacije o gospodarenju otpadom i objavu specijaliziranih priloga u medijima kao što su televizija i radio. Jedinica lokalne samouprave dužna je u sklopu mrežne stanice uspostaviti i ažurno održavati mrežne stanice s informacijama o gospodarenju otpadom na svom području.  

Izvješće o provedbi izobrazno-informativnih aktivnosti sastavni je dio godišnjeg izvješća o provedbi plana gospodarenja otpadom jedinice lokalne samouprave. 

Akcije prikupljanja otpada

Pravne i fizičke osobe mogu u suradnji s osobom koja posjeduje važeću dozvolu za gospodarenje otpadom koja će se prikupljati akcijom, organizirati akciju prikupljanja određene vrste otpada u svrhu provedbe sportskog, edukativnog, ekološkog ili humanitarnog sadržaja ako je ishodila suglasnost upravnog odjela jedinice lokalne samouprave nadležnog za poslove zaštite okoliša. 

2. OSNOVNE ZNAČAJKE OPĆINE KOPRIVNIČKI BREGI
2.1. Geografski položaj

Općina Koprivnički Bregi uspostavljena je 1993. godine. Nalazi se u sastavu Koprivničko-križevačke županije, a smještena je na sjeverozapadu Republike Hrvatske. Općina Koprivnički Bregi sastoji se tri naselja: Koprivnički Bregi, Glogovac i Jeduševac.

Površina Općine iznosi 34,98 km2 i prema popisu iz 2011. godine u Općini je živjelo 2 381stanovnik ( oko 2,0 % stanovnika Županije). 

Općina Koprivnički Bregi graniči sa Gradom Koprivnicom i Općinama Peteranec, Hlebine, Novigrad Podravski, te Kapela iz susjedne Bjelovarsko-bilogorske županije (Slika 2.).

Slika 2. Smještaj Općine Koprivnički Bregi (Izvor: Google Maps)
2.2. Stanovništvo
Prema službenom popisu stanovništva iz 2011. godine, u Općini Koprivnički Bregi živi 2 381. U odnosu na Popis stanovništva iz 2001. godine, Općina bilježi pad broja stanovnika u naseljima Koprivnički Bregi i Jeduševac, dok je u naselju Glogovac zabilježen mali porast broja stanovnika  (Tablica 1.). 

Tablica 1. Broj stanovnika po naseljima prema Popisu stanovništva iz 2001. i 2011. godine 

	Naselje
	Stanovništvo

	
	2001.
	2011.

	Koprivnički Bregi
	1.516
	1.341

	Glogovac
	915
	924

	Jeduševac
	118
	116

	Ukupno
	2.549
	2.381


Izvor podataka: Državni zavod za statistiku

Na području Općine, prema Popisu stanovništva iz 2011. godine, ima 779 kućanstava u kojima živi ukupno 2 292 osoba (Tablica 2.). Prosječan broj članova kućanstva iznosi 2,94.

Tablica 2. Kućanstva prema veličini i broju članova (Popis stanovništva 2011. godine)

	Ukupno
	Privatna kućanstva prema broju članova

	
	1
	2
	3
	4
	5
	6
	7
	8
	9
	10
	11 i više
	Prosječan br. osoba u kuć.

	Broj kućanstva
	779
	173
	183
	150
	146
	73
	35
	10
	7
	2
	-
	-
	2,94

	Broj osoba
	2.292
	173
	366
	450
	584
	365
	210
	70
	56
	18
	-
	-
	


Izvor podataka: Državni zavod za statistiku

2.3. Gospodarstvo
Prema gospodarskoj aktivnosti iz popisa 2011. godine 67,3 % stanovnika Općine Koprivnički Bregi je u radnoj dobi, dok je 17,8 % stanovnika u postradnoj dobi. Najveći broj zaposlenih je u djelatnostima prerađivačke industrije (280), poljoprivredi i šumarstvu (147) i trgovini (94).

2.4. Ekološka mreža i zaštićena područja

Na području Općine Koprivnički Bregi nalazi se područje ekološke mreže HR1000008 Bilogora i Kalničko gorje koje obuhvaća jugozapadni dio Općine (Slika 3.). Zaštićenih područja nema. 

Slika 3. Karta ekološke mreže (Izvor: Bioportal)

3. ANALIZA, OCJENA STANJA I POTREBA U GOSPODARENJU OTPADOM NA PODRUČJU OPĆINE KOPRIVNIČKI BREGI UKLJUČUJUĆI OSTVARIVANJE CILJEVA
3.1. Postupanje s otpadom na području Općine Koprivnički Bregi
Na području Općine Koprivnički Bregi, komunalni otpad sakuplja GPK „Komunalac“ d.o.o. iz Koprivnice s kojim je 1999. godine Općina Koprivnički Bregi sklopila ugovor za sakupljanje, odvoz i odlaganje komunalnog otpada. Komunalni otpad odvozi se na odlagalište Piškornica u Koprivničkom Ivancu. 
Na području Općine organiziran je odvoz glomaznog otpada najmanje jednom godišnje prema rasporedu koji odredi koncesionar. Organizirano je odvojeno prikupljanje plastične ambalaže i papira i kartona na kućnom pragu u žutim i plavim vrećicama. Odvojeno prikupljanje papira, plastike, stakla, metala i tekstila omogućeno je na zelenim otocima koji se nalaze u svakom naselju Općine. Spremnike na zelenim otocima za pojedine vrste otpada postavili su i prazne ih po potrebi ovlašteni sakupljači i to: 

· Unijapapir d.o.o. - papir, karton, plastika i metal, 

· Unija Nova d.o.o. - staklo, 

· Globus d.o.o. – tekstil.

Lokacije zelenih otoka:

· naselje Koprivnički Bregi - na javnoj površini kod ulaza u Ulicu Poljanec, 
· naselje Jeduševac - kod autobusnog stajališta, 

· naselje Glogovac - ispred Društvenog doma.

Trenutno nije u planu uspostavljanje vlastitog reciklažnog dvorišta. Na području Općine u 2019. godini tri puta se omogućilo korištenje mobilnog reciklažnog dvoriše od tvrtke GPK „Komunalac“ d.o.o.. Stanovništo ima mogućnost odlaganja odvojeno sakupljenog otpada u reciklažnom dvorištu u Koprivnici u Ulici Adolfa Daničića. 

Odvojeno sakupljanje biootpada na kućnom pragu ili u sklopu zelenih otoka do 2019. godine nije bilo organizirano budući da na području Općine većina stanovništva biorazgradivi otpad kompostira na vlastitom kompostištu u okviru okućnica ili gospodarskih objekata. Odvojeno sakupljanje biorazgradivog otpada nastalog u kućanstvima na području Općine omogućeno je u 2019. godini. Biootpad se sakuplja u zelenim vrećama i odvozi jednom mjesečno, prema rasporedu objavljenom na mrežnim stranicama GKP Komunalac d.o.o.. Raspored se dostavlja i svim domaćinstvima zajedno sa računima za skupljanje komunalnog otpada, koji se dostavljaju svaka tri mjeseca.
Spremnik za prikupljanje starih baterija postavljen u prizemlju zgrade Općine Koprivnički Bregi i prazni ga komunalna tvrtka. Stare lijekove moguće je zbrinjavati u ljekarni u Glogovcu i u Domu zdravlja u Glogovcu koji prikupljene stare lijekove predaju ovlaštenom sakupljaču Remondis medison d.o.o. jednom godišnje.

Slika 4. Prikaz postojećeg stanja postupanja s otpadom
U Tablici 3. prikazane su količine sakupljenog otpada sa područja Općine Koprivnički Bregi u razdoblju od 2015. do 2019. godine koje je sakupio koncesionar.  

Tablica 3. Količine sakupljenog otpada sa područja Općine Koprivnički Bregi u razdoblju od 2015. do 2019. godine

	Vrsta otpada
	Mjerna jedinica
	2015.
	2016.
	2017.
	2018.
	2019.

	20 03 01 Miješani komunalni otpad
	t
	223,88
	225,42
	245,14
	243,48
	189,58

	20 02 01 Biorazgradivi otpad
	t
	0,00
	0,00
	0,00
	0,00
	11,80

	20 01 39 Plastika
	t
	0,00
	0,00
	0,00
	12,70
	32,75

	20 01 01 Papir i karton
	k
	0,00
	0,00
	0,00
	11,80
	14,76

	20 02 03 Ostali otpad koji nije biorazgradiv
	t
	6,44
	2,36
	3,46
	5,06
	6,20

	20 03 07 Glomazni otpad
	t
	0,00
	0,00
	0,00
	3,99
	6,68

	15 01 01 Papirna i kartonska ambalaža
	t
	9,37
	8,93
	8,47
	0,88
	0,012

	15 01 02 Plastična ambalaža
	t
	6,59
	7,94
	13,52
	2,11
	0,00

	15 01 04 Metalna ambalaža
	t
	0,00
	0,00
	0,00
	0,00
	0,014

	20 01 02 Staklo
	t
	0,00
	0,00
	0,00
	0,00
	0,015

	20 01 33* Baterije i akumulatori
	t
	0,00
	0,00
	0,00
	0,00
	0,002

	20 01 35* Odbačena električna i elektronična oprema
	t
	0,00
	0,00
	0,00
	0,00
	0,075

	UKUPNO
	t
	246,28
	244,65
	270,59
	280,20
	261,89


Izvor podataka: GKP Komunalac d.o.o.
U Tablici 4. prikazane su količine sakupljenog ambalažnog otpada i tekstila sa područja Općine Koprivnički Bregi u razdoblju od 2016. do 2019. godine

Tablica 4. Količine sakupljenog ambalažnog otpada i tekstila sa zelenih otoka na području Općine Koprivnički Bregi u razdoblju od 2016. do 2019. godine

	Vrsta otpada
	Mjerna jedinica
	2015.
	2016.
	2017.
	2018.
	2019.

	Unijapapir d.o.o.

	Miješani papir
	kg
	-
	1.280,00
	2.260,00
	1.400,00
	1.480,00

	PET ambalaža
	kg
	-
	500,00
	300,00
	440,00
	520,00

	Metal
	kg
	-
	280,00
	160,00
	520,00
	1.340,00

	Unija Nova d.o.o.

	Staklo 
	kg
	11.363,00
	5.510,00
	6.360,00
	9.100,00
	9.600,00

	Globus d.o.o.

	Tekstil
	kg
	-
	620,00
	3.860,00
	7.750,00
	12.250,00


Izvor podataka: Unijapapir d.o.o., Unija Nova d.o.o., Globus d.o.o.
3.1.1. Postupanje s miješanim komunalnim otpadom (20 03 01)
Na području Općine Koprivnički Bregi u sustavu organiziranog sakupljanja miješanog komunalnog otpada uključeno je 100 % kućanstava. Od 2015. godine količine miješanog komunalnog otpada su bile u konstantnom rastu. U 2018. godini na području Općine sakupljeno je preko 243 tone miješanog komunalnog otpada, a u 2019. godini je sakupljeno oko 54 tone manje otpada (Tablica 3.).
Sakupljanje miješanog komunalnog otpada iz kućanstava, proizvodnih i uslužnih objekata na području Općine Koprivnički Bregi obavlja koncesionar - komunalno poduzeće GPK Komunalac d.o.o. iz Koprivnice. 
Miješani komunalni otpad stanovništvo sakuplja se u spremnicima 80, 120 ili 240 l, dok pravne osobe imaju podijeljene spremnike od  80, 120, 240, 360 i 1100 l. Koncesionar dva puta mjesečno sakuplja otpad i odvozi ga na odlagalište Piškornica.  

3.1.2. Postupanje s glomaznim otpadom (20 03 07)
Na području Općine organiziran je odvoz glomaznog otpada najmanje jednom godišnje prema rasporedu koji odredi koncesionar. Lokacije za odlaganje glomaznog otpada nalaze se u sklopu svih zelenih otoka na području Općine. Postavljaju se spremnici od 1 100 i 5 000 l na dogovoreni datum, a o čemu se stanovnici ranije obavijeste obaviješću postavljenom na oglasnoj ploči i web stranicama Općine i koncesionara, te podijeljenim letcima. Naknada za odvoz glomaznog otpada ne naplaćuje se korisnicima odvoza komunalnog otpada. Komunalni otpad koji se ne može odvoziti zbog svoje glomaznosti u redovito predviđeno vrijeme za odvoz otpada, odvozi se samo na poseban poziv ili narudžbu. U 2018. godini sakupljeno je 3,99 tona glomaznog otpada, a u 2019. godini 6,68 tona (Tablica 3.). Prikupljeni otpad odvozi se na odlagalište Piškornica.
3.1.3. Postupanje s biootpadom (20 01 08, 20 02 01 , 20 03 02)
Odvojeno prikupljanje biootpada iz kućanstva na prostoru Općine organizirano je od 2019. godine, te je ukupno sakupljeno 11,8 tona biootpada (Tablica 3.).
Stanovništvo Općine nastali biootpad kompostira na vlastitim poljoprivrednim gospodarstvima ili okućnicama dodatno je omogućeno sakupljanje biootpada u zelenim vrećama koje se odvoze jednom mjesečno. 

Planira se poticati stanovništvo na kompostiranje u okviru vlastitog domaćinstva, a to će se postići provođenjem edukacije stanovništva. 

3.1.4. Postupanje s ambalažnim otpadom (15 01 01, 20 01 01, 15 01 07, 20 01 02, 15 01 02, 20 01 39, 15 01 04, 20 01 40)
Stupanjem na snagu Pravilnika o ambalaži i otpadnoj ambalaži („Narodne novine“ br. 88/15, 78/16, 116/17 i 14/20) 2005. godine, uvedena je povratna naknada u iznosu od 0,50 kn za ambalažu za pića i napitke s jednokratnom upotrebom u svrhu poticanja povratka iskorištene ambalaže. Time se postiglo smanjenje količine odložene plastične, staklene i metalne ambalaže u okoliš. 

Prikupljanje papira i kartona te nepovratne plastične ambalaže na području Općine od 2011. godine omogućeno je postavljanjem spremnika za odvojeno prikupljanje otpada u sklopu zelenih otoka u svakom naselju u Općini. 

Odvojeno sakupljanje papira i kartona u plavim vrećama i nepovratne plastične ambalaže u žutim vrećama omogućeno je od 2014. godine, a sakupljeni otpad tvrtka GPK Komunalac d.o.o. odvozi sa kućnog praga jednom mjesečno. 
Spremnike na zelenim otocima postavili su ovlašteni sakupljači koji ih i prazne po potrebi. Sakupljeni otpad iz spremnika za papir, plastiku i metal sakuplja ovlašteni sakupljač tvrtka Unijapapir iz Koprivnice. Otpad iz spremnika za staklo sakuplja ovlašteni sakupljač tvrtka Unija Nova d.o.o. iz Sesveta. Sakupljeni otpadni tekstil sakuplja tvrtka Globus d.o.o. iz Pitomače.
U zgradi Općine, vrtiću i školi postavljeni su spremnici za papir koje po pozivu prazni tvrtka Unijapapir. 
Količine sakupljenog ambalažnog otpada sa zelenih otoka prikazane su u Tablici 4. 

3.1.5. Postupanje s otpadnim tekstilom (20 01 10, 20 01 11)

Na području Općine, od 2016. godine, u sklopu zelenih otoka postavljeni su spremnici za prikupljanje otpadnog tekstila.  Po pozivu komunalnog redara spremnike sa otpadnim tekstilom prazni tvrtka Globus. U 2016. godini sakupljeno je 620,00 kg otpadnog tekstila, dok je u 2019. ta količina znatno veća i iznosi 12.250,00 kg (Tablica 4.).
Stanovništvo, osim odlaganja otpadnog tekstila u sklopu zelenih otoka, ima na raspolaganju odvoz istoga u reciklažno dvorište u Koprivnici u Ulici Adolfa Daničića budući da je u cijenu usluge sakupljanja i odvoza komunalnog otpada uračunata i ova mogućnost. 
3.1.6. Postupanje s građevnim otpadom (17 00 00)
Građevni otpad i njegovo zbrinjavanje još uvijek nije riješeno na adekvatan način, jer nema reciklažnog dvorišta za građevni otpad na području Općine. Građani imaju mogućnost odvoza građevinskog otpada u reciklažno dvorište Grada Koprivnice zbog neposredne blizine. Postoji mogućnost da stanovništvo odloži ovu vrstu otpada u okoliš tj. da nastane divlje odlaglište. Komunalni redar redovito kontrolira okoliš i javlja da se ista saniraju kako se nebi nastavilo nekontrolirano odlaganje otpada.
3.1.7. Postupanje s problematičnim i opasnim otpadom (15 01 10, 15 01 11, 16 05 04, 20 01 13, 20 01 14, 20 01 15, 20 01 17, 20 01 19, 20 01 21, 20 01 23, 20 01 25, 20 01 27, 20 01 28, 20 01 29, 20 01 30, 20 01 31, 20 01 32, 20 01 33, 20 01 34, 20 01 35, 20 01 36, 20 01 37)
U problematični i opasni otpad iz domaćinstva spadaju: jestiva ulja i masti, boje, deterdženti, lijekovi, baterije i akumulatori, te električna i elektronička oprema te ostalo prema ključnim brojevima iz kataloga popisa otpada.
Na području Općine Koprivnički Bregi organizirano je sakupljanja problematičnog i opasnog otpada u mobilnom reciklažnom dvorištu koje se postavlja u naseljima svaka četiri mjeseca ili u reciklažnom dvorištu u Koprivnici u Ulici Adolfa Daničića. 
Građani imaju mogućnost zbrinjavanja starih lijekova u posebne spremnike postavljene u ljekarni i u Domu zdravlja u naselju Glogovac. 
Otpadne baterije građani mogu odlagati u poseban spremnik koji se nalazi u prizemlju općinske zgrade. 
Električni i elektronički otpad mogu se zbrinuti pozivajući ovlaštene tvrtke da isti besplatno preuzmu ili se mogu dostaviti u mobilno reciklažno vozilo ili u reciklažno dvorište u Koprivnici.
3.1.8. Postupanje s proizvodnim otpadom 
Proizvodni otpad je otpad koji nastaje u proizvodnim procesima u industriji, obrtima i drugim procesima. 

Proizvođači ili posjednici takve vrste otpada dužni su proizvodni otpad predati ovlaštenim osobama na zbrinjavanje. Ovisno o vrsti proizvodnog otpada, isti se obrađuje na području ili izvan Republike Hrvatske.

4. PODACI O VRSTAMA I KOLIČINAMA PROIZVEDENOG OTPADA, ODVOJENO PRIKUPLJENOG OTPADA, ODLAGANJU KOMUNALNOG I BIORAZGRADIVOG OTPADA TE OSTVARENJU CILJEVA
4.1. Količine i sastav komunalnog otpada

Organiziranim sakupljanjem i odvozom komunalnog otpada obuhvaćeno je 100% domaćinstava. Komunalna tvrtka GPK Komunalac d.o.o. sakupljeni komunalni otpad odvozi na odlagališta Piškornicu.

U Tablici 4. i na Grafikonu 1. prikazana je godišnja količina sakupljenog komunalnog otpada za razdoblje od 2012. do 2019. godine i izračunata je dnevna količina po stanovniku koja se kreće od 0,21 do 0,40 kg. Izražene vrijednosti su niže od hrvatskog prosjeka koji iznosi 0,90 kg po stanovniku. 
Tablica 4. Količina sakupljenog miješanog komunalnog otpada (t) na području Općine Koprivnički Bregi u razdoblju od 2012. do 2019. godine
	Godina
	Količina miješanog komunalnog otpada (t)
	Godišnja količina (kg) po stanovniku
	Dnevna količina (kg) po stanovniku

	2012.
	348,46
	146,35
	0,40

	2013.
	332,56
	139,67
	0,38

	2014.
	234,90
	98,65
	0,27

	2015.
	223,88
	94,03
	0,25

	2016.
	225,42
	94,67
	0,26

	2017.
	245,14
	102,96
	0,28

	2018.
	243,48
	102,26
	0,28

	2019.
	189,58
	79,63
	0,21


Izvor podataka: Izvješće o provedbi Plana gospodarenja otpadom Općine Koprivnički Bregi za razdoblje 2010. do 2018. za 2012., 2013., 2014., 2015., 2016. i 2017. godinu 
Grafikon 1. Količine prikupljenog miješanog komunalnog otpada

Odlagalište „Delice“
Odlagalište otpada „Delice“ nalazi se na k.č. br. 726/1, 726/2 i 726/3. k.o. Koprivnički Bregi. Spomenuto odlagalište koristilo se do 2001. godine kada je uspostavljen organiziran odvoz komunalnog otpada izvan područja Općine. Odlagalište se koristilo oko 50 godina gdje je stanovništvo samoinicijativno dovozilo i odlagalo komunalni otpad. 
Odlagalište se nalazi u neposrednoj blizini naselja Koprivnički Bregi, na udaljenosti od 10 m od prvih kuća te zauzima površinu od oko 13 645 m2. Nastalo je odlaganjem komunalnog otpada u jame nastale iskopavanjem šljunka. Prostire se uz obale vodotoka Lipovac.

2001. godine postavljena je tabla zabrane odlaganja otpada.  

Općina je s Fondom za zaštitu okoliša i energetsku učinkovitost 2007. godine potpisala ugovor o sufinanciranju programa sanacije predmetnog odlagališta. Navedenim ugovorom, Fond sudjeluje sa 60 % sredstava, a Općina sa 40 %. 

Tijekom svibnja 2008. Općina je djelomično sanirala odlagalište razgrtanjem otpada, selektiranjem većih komada otpada i navoženjem, zatrpavanjem i nabijanjem zemlje. Saniranju se pristupilo jer se čistio i uređivao potok Lipovica, a rub odlagališta se nalazi u njegovoj blizini. Dio odlagališta je obrastao travnatom vegetacijom i niskim raslinjem. Na rubnom dijelu odlagališta se nastavilo nelegalno dovoziti građevinski otpad.

2010. godine Općina je ponovno provela djelomičnu sanaciju odlagališta. Danas je odlagalište potpuno sanirano. Na toj lokaciji je livada, koju Hrvatske vode, ispostava Đurđevac „Bistra“ uredno i redovito održava. 

4.2. Regionalni centar gospodarenja otpadom Piškornica
Prikupljeni otpad s područja Općine Koprivnički Bregi odvoziti će se u Regionalni centar za gospodarenje otpadom sjeverozapadne Hrvatske – Piškornica. 

Regionalni centar namijenjen je za 550.000 stanovnika u 110 općina i gradova u četiri županije: Krapinsko-zagorska, Koprivničko-križevačka, Međimurska i Varaždinska županija. Tvrtka „Piškornica“ d.o.o. osnovana je 12. ožujka 2009. godine.

Lokacija Piškornica nalazi se sjeverno od Koprivničkog Ivanca uz potok Gliboki te istočno od sela Pustakovec, koje osim postojećeg odlagališta, obuhvaća većinom poljoprivredno područje. Ukupna površina Centra iznosi 43,6 ha (Slika 5.).

Slika 5. Lokacija odlagališta Piškornica (Izvor: Geoportal)
4.3. Troškovi gospodarenja otpadom

Troškovi gospodarenja otpadom na području Općine Koprivnički Bregi za stanovništvo obračunava se sa fiksnim i varijabilnim dijelom, te po zapremnini spremnika i broju odvoza. Kućanstva koji svoj biootpad sami kompostiraju imaju niže cijene javne usluge prikupljanja komunalnog otpada, kao i pravo na godištnje jedan dodatni besplatni odvoz grana i lišća. Cijena sakupljanja komunalnog otpada viša je za pravne osobe. 
5. PODACI O POSTOJEĆIM I PLANIRANIM GRAĐEVINAMA I UREĐAJIMA ZA GOSPODARENJE OTPADOM TE STATUSU SANACIJE NEUSKLAĐENIH ODLAGALIŠTA I LOKACIJA ONEČIŠĆENIH OTPADOM
5.1. Podaci o postojećim i planiranim građevinama i uređajima za gospodarenja otpadom
Na području Općine Koprivnički Bregi formirana su tri zelena otoka, u svakom naselju Općine po jedan, u kojem se sakuplja papir, plastika, staklo, metal i tekstil. GPK Komunalac d.o.o.  postavlja  mobilno reciklažno dvorište svaka četiri mjeseca u naseljima Koprivnički Bregi, Glogovac i Jeduševac. Planirana je lokacija za reciklažno dvorište za građevinski otpad.
Ostale građevine za gospodarenje otpadom kao što su centar za ponovnu uporabu i kompostana nisu u planu. 
Zeleni otoci

Zeleni otok ili reciklažni otok naziv je za izdvojenu površinu s postavljenim spremnicima  ili kontejnerima za sakupljanje različitih komponenti otpada. 
Planirano je sakupljati one komponente otpada, koje se svakodnevno proizvode u najvećim količinama. Prema navedenom, zeleni otoci sadržavaju spremnike za odvojeno sakupljanje papira, stakla, plastike, metala i tekstila. 
Zelene otoke u naseljima Koprivnički Bregi, Glogovac i Jeduševac postavili su ovlašteni sakupljači pojedine vrste otpada. Sakupljeni otpad iz spremnika za papir, plastiku i metal odvozi i zbrinjava tvrtka Unijapapir iz Koprivnice. Otpad iz spremnika za staklo odvozi i zbrinjava tvrtka Unija Nova d.o.o. iz Sesveta.  Sakupljeni otpadni tekstil odvozi i zbrinjava tvrtka Globus d.o.o. iz Pitomače.
Ne planira se postavljanje zelenih otoka na nove lokacije.
5.1.1. Reciklažno dvorište i mobilno reciklažno dvorište
Reciklažno dvorište je nadzirani ograđeni prostor namijenjen odvojenom sakupljanju i privremenom skladištenju manjih količina posebnih vrsta otpada. Reciklažna dvorišta moraju biti upisana u Očevidnik reciklažnih dvorišta. 

U okviru reciklažnog dvorišta obavlja se sakupljanje i privremeno skladištenje sljedećih vrsta otpada: 

	OPIS OTPADA
	KLJUČNI BROJ
	NAZIV OTPADA

	problematični otpad
	15 01 10*
	ambalaža koja sadrži ostatke opasnih tvari ili je onečišćena opasnim tvarima

	
	15 01 11*
	metalna ambalaža koja sadrži opasne krute porozne materijale (npr. azbest), uključujući prazne spremnike pod tlakom

	
	16 05 04*
	plinovi u posudama pod tlakom (uključujući halone) koji sadrže opasne tvari

	
	20 01 13*
	otapala

	
	20 01 14*
	kiseline

	
	20 01 15*
	lužine

	
	20 01 17*
	fotografske kemikalije

	
	20 01 19*
	pesticidi

	
	20 01 21*
	fluorescentne cijevi i ostali otpad koji sadrži živu

	
	20 01 23*
	odbačena oprema koja sadrži klorofluorougljike

	
	20 01 26*
	ulja i masti koji nisu navedeni pod 20 01 25*

	
	20 01 27*
	boje, tinte, ljepila i smole, koje sadrže opasne tvari

	
	20 01 29*
	detergenti koji sadrže opasne tvari

	
	20 01 31*
	citotoksici i citostatici

	
	20 01 33*
	baterije i akumulatori obuhvaćeni pod 16 06 01*, 16 06 02* ili 16 06 03* i nesortirane baterije i akumulatori koji sadrže te baterije

	
	20 01 35*
	odbačena električna i elektronička oprema koja nije navedena pod 20 01 21* i 20 01 23*, koja sadrži opasne komponente

	
	20 01 37*
	drvo koje sadrži opasne tvari

	otpadni papir
	15 01 01
	papirna i kartonska ambalaža

	
	20 01 01
	papir i karton

	otpadni metal
	15 01 04
	metalna ambalaža

	
	20 01 40
	metali

	otpadno staklo
	15 01 07
	staklena ambalaža

	
	20 01 02
	staklo

	otpadna plastika
	15 01 02
	plastična ambalaža

	
	20 01 39
	plastika

	otpadni tekstil
	20 01 10
	odjeća

	
	20 01 11
	tekstil

	krupni (glomazni) otpad
	20 03 07
	glomazni otpad

	jestiva ulja i masti
	20 01 25
	jestiva ulja i masti

	boje
	20 01 28
	boje, tinte, ljepila i smole, koje nisu navedene pod 20 01 27*

	deterdženti
	20 01 30
	detergenti koji nisu navedeni pod 20 01 29*

	lijekovi
	20 01 32
	lijekovi koji nisu navedeni pod 20 01 31*

	baterije i akumulatori
	20 01 34
	baterije i akumulatori, koji nisu navedeni pod 20 01 33*

	električna i elektronička oprema
	20 01 36
	odbačena električna i elektronička oprema, koja nije navedena pod 20 01 21*, 20 01 23* i 20 01 35*

	građevni otpad iz kućanstva1
	17 01 01
	beton

	
	17 01 02
	cigle

	
	17 01 03
	crijep/pločice i keramika

	
	17 04 11
	kabelski vodiči koji nisu navedeni pod 17 04 10*

	
	17 06 01*
	izolacijski materijali koji sadrže azbest

	
	17 06 03*
	ostali izolacijski materijali, koji se sastoje ili sadrže opasne tvari

	
	17 06 04
	izolacijski materijali koji nisu navedeni pod 17 06 01* i 17 06 03*

	
	17 06 05*
	građevinski materijali koji sadrže azbest

	
	17 08 01*
	građevinski materijali na bazi gipsa onečišćeni opasnim tvarima

	
	17 08 02
	građevinski materijali na bazi gipsa koji nisu navedeni pod 17 08 01*

	ostalo
	08 03 17*
	otpadni tiskarski toneri koji sadrže opasne tvari

	
	08 03 18
	otpadni tiskarski toneri koji nisu navedeni pod 08 03 17*

	
	16 01 03
	otpadne gume

	
	18 01 01
	oštri predmeti (osim 18 01 03*)


1) odnosi se samo na građevni otpad koji nastaje održavanjem i manjim popravcima koje obavlja sam vlasnik u količini ne većoj od 200 kg u šest uzastopnih mjeseci.

Osoba koja upravlja reciklažnim dvorištem dužna je sakupljeni otpad predati osobi ovlaštenoj za gospodarenje tom vrstom otpada, osim ako se radi o posebno kategoriji otpada s kojim mora postupati sukladno posebnim propisom kojim se uređuje gospodarenje tom posebnom kategorijom otpada. 

Općina je zaključila Sporazum o zajedničkoj provedbi mjera gospodarenja otpadom na području grada Koprivnice, Općina Drnje, Đelekovec, Koprivnički Bregi, Legrad i Novigrad Podravski, kojim je omogućeno korištenje mobilnog reciklažnog dvorišta. Na području Općine u 2019. godini mobilno reciklažno dvorište bilo je postavljeno tri puta. 
5.1.2. Centar za ponovnu uporabu

Na području Općine Koprivnički bregi trenutno ne postoji centar za ponovnu uporabu unutar kojeg bi se omogućio  popravak bijele tehnike, rabljenog namještaja te restauratorske radionice. Općina ne planira otvaranje centra za ponovnu uporabu. 
5.1.3. Kompostana

Biootpad je otpad koji se može razgraditi aerobnim i anearobnim putem, a dijeli se prema sastavu na otpad nastao u kućanstvima, otpad iz vrtova te otpad od održavanja javnih zelenih površina. 

Odvojenim sakupljanjem i obradom biootpada značajno se smanjuju količine otpada na odlagalištima jer se on kompostiranjem razgrađuje, odnosno smanjuje mu se volumen i dobiveni kompost moguće je, ovisno o postignutoj kvaliteti, koristiti za razne namjene prvenstveno kao vrijedno organsko gnojivo.

S ciljem smanjenja udjela biootpada u komunalnom otpadu potrebno je provesti niz mjera koji obuhvaćaju sljedeće:

· educirati stanovništvo o važnosti smanjenja količine biootpada u komunalnom otpadu, načinu kompostiranja te prednostima korištenja komposta, 

· omogućiti odvajanje biootpada,
· omogućiti odvajanje biootpada u reciklažnim dvorištima,
· poticati građane koji imaju mogućnosti, na kućno kompostiranje,
· propisati obvezu kompostiranja ili odvojenog prikupljanja biootpada i predaje u gradsku kompostanu, 

· uvesti sustav novčanih kazni za neodvajanje biootpada, ali uvesti i nagrade za one koji se odvajaju biootpad i kompostiraju.
Na području Općine Koprivnički Bregi nema kompostane te ista nije planirana. Stanovnici Općine većinom kompostiraju biootpad iz kućanstva na vlastitim kompostištima koje posjeduju u sklopu okućnica i gospodarskih objekata. Od 2019. godine za stavnnike koji nemogu kompsotirati samostalno omogućeno je sakupljanje biootpada u zelenim vrećama i organiziran je odvoz jednom mjesečno.
5.1.4. Reciklažno dvorište za građevni otpad
Reciklažno dvorište za građevni otpad je građevina namijenjena razvrstavanju, mehaničkoj obradi i privremenom skladištenju građevnog otpada. Prema članku 27. Pravilnika o građevnom otpadu i otpadu koji sadrži azbest („Narodne novine“ broj 69/16), jedinica lokalne samouprave je dužna na svom području u prostornim planovima odrediti najmanje jednu odgovarajuću zonu u kojoj se može izgraditi reciklažno dvorište za građevni otpad te obavljati djelatnost sakupljanje, oporabe i zbrinjavanja građevnog otpada. 

Općina Koprivnički Bregi planira izgradnju reciklažnog dvorišta za građevni otpad na kč.br. 726/1 k.o. Koprivnički Bregi. Planirana lokacija usklađena je Prostornim planom uređenja Općine Koprivnički Bregi (Službeni glasnik Koprivničko – križevačke županije br. 5/2020) prema kojem se čestica nalazi u izdvojenom građevinskom području izvan naselja oznake I1 – industrija, gospodarske namjene – proizvodne.
6. PODACI O LOKACIJAMA ODBAČENOG OTPADA I NJIHOVOM UKLANJANJU

Komunalni redar kontrolira pojavljivanje divljih odlagališta na području Općine Koprivnički Bregi. 

Na području Općine otpad se odlagao na divljim odlagalištima „Glogovac 1“ i „Glogovac 2“ na kojema su mještani samoinicijativno odlagali komunalni otpad. Općina je krajem 2007. godine sanirala lokaciju i postavila tablu o zabrani odlaganja otpada, ali je tijekom 2008. godine utvrđeno da se otpad i dalje odlaže. Tijekom 2010. godine provedena je ponovna sanacija divljih odlagališta potpunim premještanjem otpada na odlagalište Piškornica te su odlagališta zatvorena i postavljene su table o zabrani odlaganja otpada. 
Prema podacima komunalnog redara, na području Općine se povremeno javljaju manja divlja odlagališta otpada. Na njima se pojavljuju manje količine otpada (oko 10 m3) i to pretežito komunalnog i građevinskog otpada. 
Takva divlja odlagališta se saniraju te danas na području Općine nema divljih odlagališta.
7. MJERE POTREBNE ZA OSTVARIVANJE CILJEVA SMANJIVANJA ILI SPRJEČAVANJA NASTANKA OTPADA, UKLJUČUJUĆI IZOBRAZNO-INFORMATIVNE AKTIVNOSTI I AKCIJE PRIKUPLJANJA OTPADA

Mjere za smanjivanje ili spriječavanje nastanka otpada mogu se postići: 
· smanjivanjem i izbjegavanjem nastanka otpada u proizvodnji, javnim i uslužnim djelatnostima i kućanstvima,
· provođenjem izobrazno-informativnih aktivnosti tj. edukacijom stanovništva,
· akcijama prikupljanja otpada. 

Mjere smanjivanja i izbjegavanja nastanka otpada u industriji

· razvoj čistije proizvodnje,
· razvoj tehnologije koja ne stvara otpad,
· vraćanje otpada u vlastitu proizvodnju, upućivanje na reciklažu i korištenje u drugim proizvodnim procesima,
· proizvodnja proizvoda s manjim potencijalom otpada tj. izbjegavanje oblikovanja proizvoda s pretjeranom količinom ambalaže,
· pakiranje proizvoda u ambalažu koja se može više puta koristiti ili reciklirati.
Mjere smanjivanja i izbjegavanja nastanka otpada u javnim i uslužnim djelatnostima

· poticanje razmjene i arhiviranje dokumenata u elektronskom obliku kako bi se smanjila pretjerana potrošnja papira,
· jednostrano iskorišten papir odlagati u posebnu kutiju i koristiti za neke manje važne ispise ili bilješke,
· korištenje uredskih materijala u količini primjerenoj za obavljanje posla te iste nakon uporabe odvojeno prikupljati i vraćati ovlaštenim obrađivačima,
· omogućavanje reciklaže posebice papira koji se pojavljuje u najvećim količinama, 

· korištenje namještaja i opreme s dužim vijekom trajanja,
· izbjegavanje kupnje namirnica u malim pakiranjima, pića u nepovratnim bocama te jednokratnog pribora za jelo,
· izbjegavanje korištenja papirnatih maramica i ubrusa,
· izbjegavanje korištenja jednokratno uporabljivih proizvoda, osim u slučaju kada to zahtijevaju drugi zdravstveni i higijenski razlozi.
Mjere smanjivanja i izbjegavanja nastanka otpada u kućanstvima

· izbjegavanje kupnje proizvoda sa suvišnom ambalažom,
· izbjegavanje kupnje napitaka u nepovratnoj ambalaži,
· biranje proizvoda u ambalaži koja će se moći ponovno koristiti npr. staklenke,
· izbjegavanje kupnje proizvoda za jednokratnu upotrebu kao što su npr. plastične čaše, plastični tanjuri i plastični pribor za jelo, 

· izbjegavanje korištenja folija na način da se npr. za namirnice koriste posude koje se mogu zatvoriti,
· izbjegavanje kupnje lako pokvaljivih namirnica,
· izbjegavanje suvišno kupovanje konzervirane hrane koja donosi velike količine otpada, umjesto toga kupovati svježe namirnice,
· ukoliko je moguće, biootpad kompostirati u malim kompostnim jedinicama koje se mogu smjestiti na okućnici,
· rabljenu odjeću i obuću te ostale predmete koji su suvišni, ali dobro očuvani ne bacati već prodati ili pokloniti,
· kupovanje kvalitetnih proizvoda koji se mogu popraviti i koji troše manje energije (struje, vode, plina ili dr.),
· korištenje proizvoda koji se mogu ponovno upotrijebiti,
· izbjegavanje kupnje nepotrebnih stvari,
· smanjiti korištenje plastičnih vrečica već umjesto plastičnih vrećica koristiti platnene torbe koje su dugotrajnije.
Provođenje izobrazno-informativne aktivnosti 

Provođenje izobrazno-informativnih aktivnosti obveza je svake jedinice lokalne samouprave temeljem članka 38. Zakona o održivom gospodarenju otpadom („Narodne novine“ br. 94/13, 73/17, 14/19 i 98/19).   
Postojeće stanje gospodarenja otpadom na području Općine Koprivnički Bregi odgovara stanju koje je trenutno prisutno u većem dijelu Hrvatske. Veliki dio problema u gospodarenju otpadom proizlazi iz činjenice da stanovništvo nije informirano niti svjesno svih načina postupanja s otpadom. Svijest građana i njihove navike mnogo je teže mijenjati i zato je potrebno uložiti dodatne napore u pravovremenu i stalnu edukaciju stanovništva kako bi se osiguralo da građani aktivno počnu primjenjivati načela smanjenja proizvodnje otpada u svakodnevnom životu i koristiti infrastrukturu za odvojeno odlaganje otpada. 
Općina Koprivnički Bregi sudjeluje u projektu „Otpad pametno odvoji – dobre navike usvoji“, s partnerima Gradom Koprivnicom te općinama Drnje, Đelekovec, Hlebine, Legrad Koprivnički Ivanec, Sokolovac, Novigrad Podravski i Rasinja. U sklopu projekta izrađeni su letci u svrhu edukacije i informiranja ciljanih skupina, izrađene su brošure, plakati, web stranica projekta, priprema i organizacija javnih tribina, angažiranje stručnjaka za organizaciju radionica, organizacija i provedba igrokaza za predškolsku djecu, izrada dječjih slikovnica i bojanki te edukacija putem radio postaja i lokalnih novina.

Općina Koprivnički Bregi može organizirati i provoditi programe edukacije stanovništva, samostalno ili u suradnji sa ovlaštenim tvrtkama, nevladinim udrugama, putem javnih medija i kroz sustav odgoja i obrazovanja. Edukaciju stanovništva potrebno je provoditi sustavno, tijekom cijele godine uz uključivanje medija kao što su lokalne novine i lokalni radio koje bi objavljivale termine održavanja predavanja i radionica. Poticajno bi bilo i objavljivanje postignutih rezultata u novom sustavu gospodarenja otpadom u cilju ispravljanja negativne slike stanovništva kako odvojeno sakupljeni otpad završava zajedno sa komunalnim na odlagalištima. U interesu raznovrsnih programa edukacije koji bi obuhvaćali što veći dio populacije posebno se korisnom može pokazati suradnja sa nevladinim sektorom.
Edukaciju stanovništva potrebno je provesti na nekoliko razina:

1. Razvijanje svijesti o povezanosti ponašanja pojedinca ili zajednice i nastanka otpada te utjecaja otpada na ljude i okoliš,
2. Informiranje o mogućnostima i prednostima izbjegavanja nastanka otpada i recikliranja nastalog otpada,
3. Informiranje o novim mjerama recikliranja otpada u Općini Koprivnički Bregi.
Edukaciju bi trebalo provoditi usmjereno prema različitim ciljnim skupinama: za djecu predškolske i školske dobi, za mlade (18 – 25 godina), odraslo stanovništvo, poduzetnike i obrtnike, turističke djelatnike i gradsku administraciju. 

Edukacija djece predškolske i školske dobi

Edukaciju djece potrebno je provoditi putem predavanja i radionica u vrtićima i osnovnim školama. Uspješno educiranje i mijenjanje navika ove populacije temelj je dugoročnog uspjeha svih predloženih mjera. Istraživanja pokazuju da upravo djeca i mladi svojim znanjem i ponašanjem mogu uvelike utjecati i na ponašanje odraslih što znači da se ulaganje u edukaciju ove skupine odražava na ponašanje većine skupina u društvu. 

Edukacija mladih

Edukaciju mladih potrebno je provoditi kroz predavanja, radionice i organiziranje aktivnosti koje bi potakle mlade na aktivno sudjelovanje u procesu ekološke zaštite područja Općine Koprivnički Bregi. Mladi se mogu kao aktivisti ili volonteri uključiti u sustav edukacije i time doprinjeti podizanju svijesti šire populacije te dodatno doprinjeti uspješnosti rješavanja problema otpada.

Edukacija odraslog stanovništva

Odraslo stanovništvo je  najosjetljivija ciljna skupina, ali ujedno i najvažnija. Problem koji se može javiti prilikom edukacije ove skupine je neprihvaćanje novih postupaka koje je potrebno uvesti. Edukaciju ove populacije potrebno je prije svega provoditi kroz javne medije (radio, TV, novine) te promidžbenim materijalima u kojima bi se građanima pružile informacije o mogućnostima izbjegavanja nastanka i odvojenog odlaganja otpada. Radi većeg publiciteta predlaže se i organiziranje promotivnih događaja prilikom dovršenja sustava za prihvat i odlaganje otpada kojima bi se građane upoznalo sa uspostavljenom infrastrukturom i njenim mogućnostima. U slučaju propisivanja i uspostave kaznenih mjera zbog nepoštivanja provođenja planiranih postupaka gospodarenja otpadom potrebno je o tim mjerama obavijestiti stanovništvo.

Edukacija poduzetnika i obrtnika 

Za poduzetnike i obrtnike koji u svojim djelatnostima proizvode povećane količine otpada potrebno je organizirati seminare kojima bi ih se informiralo o njihovim obavezama, te o načinima korištenja infrastrukture za odlaganje i načinima odvojenog skupljanja otpada i odlaganja otpada. Ovakva edukacija bi omogućila kreiranje profita na lokalnoj razini od procesa razdvajanja otpada što djeluje kao dodatni poticaj primjeni procesa.

Suradnja s nevladinim sektorom na području edukacije

Suradnja s nevladinim sektorom obaveza je vlasti kako na državnoj tako i na lokalnoj razini. Kako bi se koristili resursi i znanja nevladinih udruga sa područja Općine Koprivnički Bregi potrebno je u dijalogu s njima razviti sustav lokalne potpore nevladinim udrugama. Također je potrebno odrediti ciljeve koji se žele ostvariti putem takvog programa potpore kako bi ovakav sustav efikasno funkcionirao.

S ciljem osnaživanja nevladinih udruga za programe osvješćivanja i edukacije građana preporuča se i suradnja u vidu potpore lokalne vlasti s nevladinim udrugama za prijavljivanje za sredstva EU fondova.

Akcije prikupljanja otpada

Člankom 39. Zakona o održivom gospodarenju otpadom („Narodne novine“ broj 94/13, 73/17, 14/19 i 98/19). Pravna i fizička osoba-obrtnik može, u suradnji s osobom koja posjeduje važeću dozvolu za gospodarenje vrstom otpada koji će se prikupljati akcijom, organizirati akciju prikupljanja određenog otpada u svrhu provedbe sportskog, edukativnog, ekološkog ili humanitarnog sadržaja ako je ishodila suglasnost upravnog odjela jedinice lokalne samouprave nadležnog za poslove zaštite okoliša.

Osoba koja organizira akciju obvezna je u roku od osam dana od završetka akcije dostaviti nadležnom upravnom odjelu izvješće o provedenoj akciji. Nadležni upravni odjel dužan je dostaviti izvješće o provedenim akcijama na svojem području Agenciji do 31. ožujka tekuće godine za prethodnu kalendarsku godinu.  

8. OPĆE MJERE ZA GOSPODARENJE OTPADOM, OPASNIM OTPADOM I POSEBNIM KATEGORIJAMA OTPADA


Opće mjere gospodarenja otpadom

· osigurati redovito prikupljanje miješanog komunalnog otpada i biorazgradivog komunalnog otpada na kućnom pragu, 

· osigurati spremnike za prikupljanje miješanog komunalnog otpada i biorazgradivog komunalnog otpada na kućnom pragu, 

· osigurati odvojeno prikupljanje papira i plastike na kućnom pragu,

· osigurati spremnike ili vrećice za prikupljanje papira i plastike na kućnom pragu, 

· uspostaviti sustav naplate odvoza i zbrinjavanja otpada po proizvedenoj količini otpada u kućanstvima (po volumenu ili masi),
· osigurati odvojeno prikupljanje otpadnog papira, kartona, plastike, metala, stakla i tekstila uspostavom zelenih otoka na lokacijama navedenim u ovom Planu,
· osigurati mobilno reciklažno dvorište te obavijestiti stanovništvo o rasporedu njegovog dolaska u pojedine dijelove Općine,

· ishoditi svu potrebnu dokumentaciju i dozvole za rad za reciklažno dvorište građevnog otpada,
· sanirati sva divlja odlagališta, 

· miješani komunalni otpad odvoziti na RCGO Piškornicu,
· osigurati dovoljan broj komunalnih redara koji će obavljati poslove iz područja gospodarenja otpadom. 
Opće mjere gospodarenja opasnim otpadom i problematičnim tvarima iz komunalnog otpada

· osigurati odvojeno prikupljanje opasnog otpada i problematičnih tvari iz komunalnog otpada putem mobilnog reciklažnog dvorišta,
· u sklopu zdravstvenih ustanova i ljekarni osigurati spremnike za odvojeno prikupljanje starih lijekova,
· u sklopu trgovina ili općinske zgrade osigurati spremnike za odvojeno prikupljanje starih baterija,
· prikupljeni opasni otpad i problematične tvari predati ovlaštenim pravnim osobama na zbrinjavanje.
Opće mjere gospodarenja posebnim kategorijama otpada
· osigurati odvojeno sakupljanje posebnih kategorija otpada i to: biootpada, otpadnog tekstila i obuće, otpadne ambalaže, otpadnih guma, otpadnih ulja, otpadnih baterija i akumulatora, otpadnih elektroničkih i električnih uređaja i opreme, u sklopu reciklažnih dvorišta i mobilnog reciklažnog dvorišta,
· osigurati sakupljanje građevnog otpada u sklopu reciklažnog dvorišta za građevni otpad,
· prikupljeni otpad predati ovlaštenim pravnim osobama na zbrinjavanje. 

9. MJERE PRIKUPLJANJA MIJEŠANOG KOMUNALNOG OTPADA I BIORAZGRADIVOG KOMUNALNOG OTPADA

Mjere prikupljanja miješanog komunalnog otpada i biorazgradivog komunalnog otpada

· osigurati redovito prikupljanje miješanog komunalnog otpada na kućnom pragu, 

· osigurati dovoljan broj spremnika za prikupljanje miješanog komunalnog otpada na kućnom pragu, 

· poticati stanovništvo na kućno kompostiranje odnosno kompostiranje u okviru vlastitih poljoprivrednih gospodarstava,

· stanovništvu koje nema poljoprivredno gospodarstvo, omogućiti sakupljanje biootpada u zelenim vrećama i njihov odvoz, 

· osigurati odvojeno prikupljanje papira i kartona na kućnom pragu,

· osigurati spremnike za prikupljanje papira i kartona na kućnom pragu. 

U Tablici 5. navedene su vrste otpada koje su najzastupljenije u komunalnom otpadu načini njihovog odvojenog sakupljanjem, te moguća oporaba kojom bi se omogućila njihova ponovna uporaba.

Tablica 5. Pregled mogućih mjera odvojenog sakupljanja i oporabe miješanog komunalnog otpada
	Vrsta otpada
	Način odvojenog sakupljanja
	Moguća oporaba

	papir i karton
	spremnici za odvojeno prikupljanje na kućnom pragu, zeleni otoci, mobilno reciklažno dvorište
	recikliranje

	staklo
	
	recikliranje

	metal
	
	recikliranje

	plastika
	
	recikliranje

	biootpad
	vreće za biootpad
	kućno kompostiranje
sakupljanje i odvoz 


10. MJERE ODVOJENOG PRIKUPLJANJA OTPADNOG PAPIRA, METALA, STAKLA I PLASTIKE TE KRUPNOG (GLOMAZNOG) KOMUNALNOG OTPADA

Općina Koprivnički Bregi s ciljem kvalitativnog unaprijeđenja sustava odvojenog sakupljanja otpada i primarne reciklaže predviđa sljedeće:

· osigurati prikupljanje otpadnog papira i kartona na kućnom pragu u vrećama jednom mjesečno, te plastike na kućnom pragu u vrećama dva puta mjesečno, 

· osigurati prikupljanje biootpada na kućnom pragu putem vrećica jednom mjesečno, 

· osigurati pravovremeno pražnjenje spremnika za odvojeno prikupljanje otpadnog papira, stakla, plastike, metala i tekstila,
· osigurati korištenje mobilnog reciklažnih dvorišta tri puta godišnje,

· omogućiti odlaganje glomaznog otpada u svakom naselju u sklopu zelenih otoka jednom godišnje,

· omogućiti odvoz krupnog komunalnog otpada po pozivu građana sa kućnog praga.

11. POPIS PROJEKATA VAŽNIH ZA PROVEDBU PLANA

Kako bi se osiguralo gospodarenje otpadom predviđeno ovim Planom potrebno je provesti sljedeće:

· provesti izobrazno-informativne aktivnosti vezane uz održivo gospodarenje otpadom s ciljem upoznavanja građana s važnošću provođenja takvih aktivnosti putem javnih tribina, specijalnih priloga putem medija (lokalna televizija, radio, novine i sl.), informativnih letaka i dr.,
· osigurati odvojeno prikupljanje miješanog i biorazgradivog komunalnog otpada na kućnom pragu u vrećama,

· osigurati odvojeno prikupljanje papira, plastike i stakla u vrećama na kućnom pragu,

· realizirati uspostavu mobilnog reciklažnog dvorišta za odvojeno prikupljanje što različitijih vrsta otpada (papira, plastike, stakla, metala, tekstila, biootpada, glomaznog otpada, problematičnog otpada)

· osigurati odvojeno prikupljanje biootpada za kućanstva koja ne mogu samostalno kompostirati biootpad,
· osigurati odvojeno prikupljanje građevnog otpada uspostavom reciklažnog dvorišta za građevni otpad,
· provesti sanaciju eventualnih divljih odlagališta otpada.
12. ORGANIZACIJSKI ASPEKTI, IZVORI I VISINA FINANCIJSKIH SREDSTAVA ZA PROVEDBU MJERA GOSPODARENJA OTPADOM
Člankom 23. Zakona o održivom gospodarenju otpadom („Narodne novine“ broj 94/13, 73/17, 14/19 i 98/19) jedinica lokalne samouprave dužna je na svom području osigurati uvjete i provedbu propisanih mjera gospodarenja otpadom. Više jedinica lokalne samouprave mogu sporazumno osigurati zajedničku provedbu mjera gospodarenja otpadom.

Prema Zakonu o zaštiti okoliša („Narodne novine“ broj 80/13, 78/15, 12/18 i 118/18) sredstva za financiranje zaštite okoliša osiguravaju se iz državnog proračuna, proračuna jedinica lokalne samouprave i uprave, kredita, sredstava međunarodne pomoći, doprinosima i naknadama itd. Procjena potrebnih ulaganja u gospodarenje otpadom dana je u Tablici 6.
Tablica 6. Procjena ukupno potrebnih ulaganja u gospodarenje otpadom na području Općine Koprivnički Bregi za razdoblje od 2018. do 2023. godine 
	Vrsta ulaganja
	Iznos ulaganja (kn)
	Izvor financiranja

	Izobrazno-informativne aktivnosti
	5.000,00
	Proračun Općina Koprivnički Bregi

	Mobilno reciklažno dvorište (1 kom)
	4.000,00
	Proračun Općina Koprivnički Bregi – najam Komunalac d.o.o.

	Reciklažno dvorište za građevni otpad
	150.000,00
	Proračun Općina Koprivnički Bregi i Fond za zaštitu okoliša i energetsku učinkovitost

	Sanacija divljih odlagališta
	50.000,00
	Proračun Općina Koprivnički Bregi

	UKUPNO
	209.000,00
	


Uslugu sakupljanja, odvoza i deponiranja otpada, tj. naplata troškova gospodarenja otpadom na području Općine Koprivnički Bregi odvija se putem cijene komunalne usluge i komunalne naknade koju plaćaju svi građani te poslovni i proizvodni subjekti sukladno Zakonu o komunalnom gospodarstvu („Narodne novine“ broj 68/18 i 32/20). Postupak naplate određuje koncesionar koji obavlja komunalne usluge uz prethodnu suglasnost Općinskog vijeća Koprivnički Bregi.

Sukladno Strategiji gospodarenja otpadom s obzirom na današnje relativno niske cijena usluga u djelatnostima gospodarenja otpadom nužno je planirati njihov stalni i postupni rast do visine pokrivanja stvarnih troškova, vodeći računa da je iznos cijena u međuzavisnosti s količinama i opasnim svojstvima otpada prema načelu „onečišćivač plaća“, po količini proizvedenog otpada.

13. ROKOVI I NOSITELJI IZVRŠENJA PLANA
Plan gospodarenja otpadom Općine Koprivnički Bregi donosi se za razdoblje od 2018. do 2023. godine.
Rokovi izvršenja Plana prikazani su u Tablici 7. Nositelj izvršenja navedenih aktivnosti je Općina Koprivnički Bregi u suradnji s komunalnom tvrtkom i Fondom za zaštitu okoliša i energetsku učinkovitost.

Tablica 7. Rokovi za izvršenje pojedinih mjera gospodarenja otpadom

	Aktivnost
	Godina

	
	2018.
	2019.
	2020.
	2021. 
	2022.
	2023.

	Izobrazno-informativne aktivnosti
	x
	x
	x
	x
	x
	x

	Uspostava odvojenog prikupljanja stakla, papira i plastike na kućnom pragu
	
	x
	x
	x
	x
	x

	Uspostava mobilnog reciklažnog dvorišta
	x
	x
	x
	x
	x
	x

	Uspostava reciklažnog dvorišta za građevni otpad
	
	
	x
	x
	x
	x

	Sanacija divljih odlagališta* 
	x
	x
	x
	x
	x
	x


*Napomena: Sanacija divljih odlagališta odvija se po potrebi

28. Izvješće o izvršenju Plana gospodarenja otpadom Općine Koprivnički Bregi za razdoblje od 2010. do 2018. za 2014. godinu („Službeni glasnik Koprivničko-križevačke županije“ broj 02/15)

29. Izvješće o izvršenju Plana gospodarenja otpadom Općine Koprivnički Bregi za razdoblje od 2010. do 2018. za 2015. godinu („Službeni glasnik Koprivničko-križevačke županije“ broj 06/16)

30. Izvješće o izvršenju Plana gospodarenja otpadom Općine Koprivnički Bregi za razdoblje od 2010. do 2018. za 2016. godinu („Službeni glasnik Koprivničko-križevačke županije“ broj 05/17)

31.  Izvješće o izvršenju Plana gospodarenja otpadom Općine Koprivnički Bregi za razdoblje od 2010. do 2018. za 2017. godinu („Službeni glasnik Koprivničko-križevačke županije“ broj 05/18)
15. ZAVRŠNA ODREDBA
Ovaj Plan gospodarenja otpadom Općine Koprivnički Bregi za razdoblje 2018. do 2023. godine stupa na snagu prvog dana od dana objave u „Službenom glasniku Koprivničko-križevačke županije“.

OPĆINSKO VIJEĆE

OPĆINE KOPRIVNIČKI BREGI

KLASA: 351-02/18-01/01

URBROJ: 2137/08-20-1
Koprivnički Bregi, 11. rujna 2020.

